હજી પૂરા શબ્દો મારા મોંમાંથી નીકળ્યા પણ નહોતા એટલામાં તો શોભના અને સરલા ઊઠ્યાં. શોભનાએ આંખના ઇશારાથી મારી યોજના પસંદ કરી એટલામાં સ્નેહવદન બોલી ઉઠ્યા, "અરે ! નાનાભાઇ!અત્યારે વાડામાં હિંચકા ! જાઓ મારા સાહેબ ; પછી મુંબઇ જઇ એમ કહેવું હશે કે ‘ભાઇ મલાડ ગયા’તા તે હિંચકા ખાઇ પાછા આવ્યા ! મેં અત્યારનો પ્રોગ્રામ તો ક્યારનોય ઘડી રાખ્યો છે. જાઓ શોભના, સરલાબેન, તમારે થોડા હિંચકા ખાવા હોય તો ખાઓ, રામાને કહેશો તો તમને પેટ ભરીને આજે કઠો, પુરી અને ઢોકળાનું જમણ છે તેની તૈયારી કરો. ઢોકળા બનાવતાં આવડે છે કે સરલાબેન ! હા, હા, હા ; નથી આવડતાં ? ત્યારે શીખો શીખો નહિ તો સાસરામાં કેમ સમાશો ? હેં, હેં, હેં, હેં !!!"